Document ID: 31992R1332

NEUVOSTON ASETUS (ETY) N:o 1332/92,
annettu 18 päivänä toukokuuta 1992,
erityistoimenpiteistä syötäväksi tarkoitettujen oliivien alalla
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotukset(1),
ottaa huomioon Euroopan parlamentin lausunnon(2),
sekä katsoo, että
syötäväksi tarkoitettujen oliivien tuotanto on taloudellisesti erittäin tärkeää toimintaa, erityisesti tietyillä yhteisön Välimeren alueilla,
syötäväksi tarkoitettujen oliivien markkinatilannetta ei ole mukautettu kaupallisiin tarpeisiin tuotannon, jalostuksen eikä kaupan pitämisen edellytysten osalta,
tämä tilanne on aiheuttanut tarjonnan ja kysynnän epätasapainon, joka on johtanut viime vuosina ylijäämien muodostumiseen,
kulutusta on mahdollista lisätä erityisesti jakamalla paremmin tietoa nykyisille ja mahdollisille kuluttajille ja mukauttamalla tuotantoa tarkemmin kuluttajien vaatimuksiin,
alan eri ammattiryhmillä on erityinen osa kulutuksen kehittämiseen tähtäävien keinojen toimeenpanossa,
olisi säädettävä erityistoimista syötäväksi tarkoitettujen oliivien kulutuksen lisäämiseksi siten, että yhteisö osallistuu näiden toimenpiteiden rahoitukseen,
syötäväksi tarkoitettuja oliiveja tuottavien ja kaupan pitävien tuottajaryhmittymien tai ryhmittymien liittojen tarjonnan keskittämiseksi ja markkinoille saattamisen porrastamiseksi erityisesti aiheellisen varastointikyvyn avulla olisi suosittava näiden järjestöjen tai liittojen käyttöpääoman muodostusta;
tämän vuoksi olisi säädettävä jäsenvaltion ja yhteisön rahoituksellisesta osuudesta, jonka enimmäismäärä määräytyy tuottajaryhmittymien ja ryhmittymien liittojen tietyn markkinointivuoden aikana kaupan pitämän tuotannon arvon perusteella,
ottaen huomioon tuottajajäsenvaltioissa vallitsevan tilanteen olisi osuuskunnille ja niiden liitoille myönnettävä rajalliseksi ajanjaksoksi edellä tarkoitettua tukea, ja
näin säädetyillä toimenpiteillä pyritään toteuttamaan perustamissopimuksen 39 artiklan tavoitteet; olisi säädettävä yhteisön osallistumisesta kyseisten toimien rahoitukseen Euroopan maatalouden ohjaus- ja tukirahaston (EMOTR) tukiosaston välityksellä,
ON ANTANUT TÄMÄN ASETUKSEN:
1 artikla
Yhteisö osallistuu 60 prosentin osuudella alan erilaista toimintaa kokoavien edustavien ryhmittymien esittämien ja toimeenpanemien sellaisten toimien rahoitukseen, joilla pyritään kehittämään syötäväksi tarkoitettujen oliivien kulutusta yhteisössä. Ryhmittymien edustavuus arvioidaan sen tavoitteen perusteella, johon pyritään.
2 artikla
1. Edellä 1 artiklassa tarkoitettujen toimien tavoitteena on:
- tuotteen laadun parantaminen, erityisesti toteuttamalla vähäsuolaisten oliivien tuotantoa koskevia markkinatutkimuksia ja tutkimustyötä,
- uusien pakkaustapojen kehittäminen,
- markkinointineuvonnan jakaminen alan eri taloudellisille toimijoille,
- mainonta ja suhdetoiminta mukaan lukien messujen ja muiden kaupallisten tapahtumien järjestäminen ja niille osallistuminen.
2. Edellä 1 artiklassa tarkoitettuja toimenpiteitä ei saa suunnata tavaramerkkien mukaan, eikä niissä saa viitata johonkin jäsenvaltioon.
3 artikla
1. Jäsenvaltiot myöntävät erityistä tukea CN-koodeihin 0709 90 31, 0709 90 39, 0710 80 10, 0711 20, ex 0712 90 90, ex 2001 90 80, ex 2004 90 30 ja 2005 70 00 kuuluvien syötäväksi tarkoitettujen oliivien tuottajaryhmittymille tai ryhmittymien liitoille, jotka täyttävät asetuksen (ETY) N:o 1360/78(3) 5 artiklassa ja 6 artiklan 1 ja 2 kohdassa tarkoitetut edellytykset ja jotka varaavat käyttöpääoman, jonka tarkoituksena on säännellä tarjontaa varmistamalla erityisesti tuotteen aiheellisen markkinoille saattamisen edellyttämän varastoinnin rahoitus.
2 Edellä 1 kohdassa tarkoitettu tuki myönnetään ainoastaan kerran, mikäli käyttöpääoman rahoituksen varmistaa:
- tuottajaryhmittymä tai ryhmittymien liitto 45-prosenttisesti,
- jäsenvaltio tuellaan 10-prosenttisesti.
Yhteisön rahoitus nousee 45 prosenttiin käyttöpääomasta. Jäsenvaltion ja yhteisön yhteinen rahoitusosuus ei kuitenkaan saa olla enemmän kuin 10 prosenttia ryhmittymän tai ryhmittymien liiton markkinointivuoden aikana kaupan pitämän tuotannon arvosta.
3 Edellä 1 kohdassa tarkoitetun tuen myöntämiseksi kyseisellä alalla voimassa olevan lainsäädännön mukaisesti perustetut osuuskunnat ja osuuskuntien liitot rinnastetaan enintään kolmen vuoden ajan 1 kohdassa tarkoitettuihin ryhmittymiin tai ryhmittymien liittoihin. Tässä tapauksessa osuuskunnat tai osuuskuntien liitot antavat vakuuden, jolla varmistetaan saadun tuen takaisinmaksu silloin, kun 1 ja 2 kohdassa tarkoitettuja velvoitteita ei noudateta.
4 artikla
Edellä 1 artiklassa tarkoitettujen toimien ja 3 artiklassa tarkoitetun tuen rahoitukseen osallistumista pidetään interventiotoimenpiteenä, jonka tarkoituksena on säännellä maatalousmarkkinoita asetuksen (ETY) N:o 729/70(4) 3 artiklan 1 kohdan mukaisesti. Ne rahoittaa Euroopan maatalouden ohjaus- ja tukirahaston (EMOTR) tukiosasto.
5 artikla
Asetuksen N:o 136/66/ETY(5) 38 artiklassa tarkoitettua menettelyä noudattaen komissio:
a) määrittää tämän asetuksen 2 artiklassa säädetyt toimenpiteet;
b) antaa tämän asetuksen soveltamista koskevat yksityiskohtaiset säännöt, jotka sisältävät erityisesti yhteisön taloudellisen tuen käytön valvonnan varmistavat toimenpiteet.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä toukokuuta 1992.

Labels: 3
15
17
6